นวกิจฯลั่นบุกตลาดประกันภัยรถยนต์
นวกิจฯ ปรับโครงสร้างการรับประกันภัย บุกตลาดรถยนต์เต็มสูบ รับกำลังซื้อหด
7 พ.ค. 2558

นวกิจฯ ปรับโครงสร้างการรับประกันภัย บุกตลาดรถยนต์เต็มสูบ รับกำลังซื้อหด
นายปิติพงศ์ พิศาลบุตร กรรมการผู้จัดการ บริษัท นวกิจประกันภัย เปิดเผยว่า ปี 2558 บริษัทได้ปรับโครงสร้างองค์กรใหม่ เพื่อรองรับการขยายงาน โดยตั้งเป้าจะเติบโตสูงกว่าอุตสาหกรรมที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ประเมินว่า จะเติบโตประมาณ 7-8% โดยหลังจากปรับโครงสร้าง ทำให้ 3 เดือนแรกปีนี้บริษัทมีอัตราเติบโตสูงกว่าอุตสาหกรรม
ทั้งนี้ บริษัทได้กำหนดแผน 5 ปี โดยจะเพิ่มสัดส่วนการรับประกันภัยรถยนต์ ซึ่งเป็นตลาดที่มีเบี้ยประกันภัยรวมมากที่สุด และขยายตลาดประกันภัยเบ็ดเตล็ดสูงขึ้น โดยเฉพาะประกันสุขภาพและประกันอุบัติเหตุ เพราะมีแนวโน้มเติบโตดีมาก เพิ่มช่องทางการจำหน่าย หาพันธมิตรทางธุรกิจเพื่อเข้าถึงลูกค้าได้มากขึ้น เพื่อชดเชยรายได้จากประกันอัคคีภัย ประกันภัยทางทะเล และประกันภัยทรัพย์สิน ที่ลดลงตามภาวะเศรษฐกิจ
นายปิติพงศ์ กล่าวว่า ที่ผ่านมาบริษัทจะเน้นลูกค้ารถเก๋งใหม่ รุ่นใหญ่ แต่ปีนี้ได้หันมาทำตลาดรถเก่า เพราะรถใหม่ที่ออกสู่ตลาดมีน้อย รวมทั้งทำตลาดรถเก๋งที่รุ่นเล็กลงมา เพราะเศรษฐกิจที่ชะลอตัวทำให้คนซื้อรถขนาดเล็กมากขึ้น
“พอกำลังซื้อในประกันภัยอื่นๆ ลดลง เราต้องหันมาเล่นตลาดที่มีเค้กก้อนใหญ่ที่สุด คือประกันภัยรถยนต์ โดยจะเปิดตลาดลูกค้ารถยนต์กลุ่มใหม่ๆ หลากหลายยี่ห้อ หลายรุ่น หลายขนาด จากเดิมที่มุ่งเน้นลูกค้ารายใดรายหนึ่ง” นายปิติพงศ์ กล่าว
สำหรับช่วงที่เหลือของปีต้องใช้ความระมัดระวังเป็นพิเศษ เพราะการแข่งขันสูง ทุกบริษัทต้องการการเติบโต ทำให้มีการแข่งขันสูงส่งผลให้อัตราเบี้ยประกันภัยลดลงอย่างต่อเนื่องจากปีที่แล้ว ส่งผลต่อกำไรจากการรับประกันภัย แต่บริษัทจะพยายามแข่งขันในกลุ่มธุรกิจที่มีกำไร และพยายามลดค่าใช้จ่ายที่ไม่มีความจำเป็นออกไป เพื่อให้ค่าใช้จ่ายในการดำเนินงานลดลง แต่เน้นรักษามาตรฐานการให้บริการแก่ลูกค้าอย่างต่อเนื่อง